– Vi evakuerer i en sone på 300 meter fra båten. Det er mye ammoniakk om bord og vi har ikke kontroll på brannen. Det øker eksplosjonsfaren betraktelig, sa politimester i Troms, Ola B. Sæverud, til NRK sent onsdag kveld.

Like etter midnatt har politiet evakuert nærmere 100 beboere. De evakuerte har fått beskjed om å møte på ved Rådhuset i Tromsø.

Ved 06.50-tiden brenner det fremdeles i tråleren. Det velter ut kraftig røyk fra fiskebåten mens et forsyningsskip prøver å slokke brannen. Det er en overhengende fare for en eksplosjon.

Det er store begrensninger i biltrafikken i Tromsø på grunn av veier som er sperret.

Evakuerer folk i nærheten av brannen Du trenger javascript for å se video.

Frykter lekkasje

Ordren om evakuering ble gitt i 23-tiden etter at brannen hadde herjet skipet i tolv timer.

Brannvesenet, Kystverket og Kystvakten er involvert i slukningsarbeidet. Flyplassen i Tromsø bistår også i arbeidet.

Nødetatene venter også forurensing fra den brennende tråleren.

– Vi forbereder oss på at det vil komme diesellekkasjer hvis tråleren synker, sier Sæverud.

Tromsø kommune har satt inn busser for å få alle beboerne evakuert bort fra sikkerhetssonen. Foto: Inghild Eriksen / NRK

– Ammoniakktanken utgjør en bekymring

Under en pressekonferanse onsdag kveld opplyste politiet at de ikke har kontroll på brannen.

– Vi jobber med to alternativer; enten la båten synke for å kjøle den ned, eller sette opp en sikkerhetssone på 300 meter, sier stabssjef ved Troms politidistrikt Morten Pettersen.

Tråleren har brent siden klokken 11 i formiddag. Brannen har tatt seg opp utover kvelden, opplyser brannsjef i Tromsø, Øystein Solstad.

Brannvesenet og politiet er bekymret for at brannen skal spre seg bakover i skipet. Der er det en ammoniakktank.

– Ammoniakktanken utgjør en bekymring. Hvis vi får en ammoniakk-eksplosjon, er det en svært uheldig situasjon, sier Pettersen.

NRK har vært i kontakt med mannskapet på båten. De ønsker ikke å kommentere saken.

Se pressekonferansen:

Fra pressekonferanse i Tromsø. Du trenger javascript for å se video. Fra pressekonferanse i Tromsø.

Jobber med en plan for evakuering

Universitetssykehuset i Nord-Norge og Universitetet i Tromsø ligger også i umiddelbar nærhet til området.

Både vann og skum har blitt brukt i slokkingsarbeidet, uten hell. Arbeidet er så vanskelig at det kan bli aktuelt å la båten, som eies av Karat Group i Murmansk, brenne ned.

Brannen kommer av at hydraulikkolje og trålposer i baugen av tråleren skal ha tatt fyr

– Det er vanskelig å komme til der det brenner, så brannen sprer seg bakover i båten. Vi jobber nå med å få festet en vaier til båten i tilfelle den må slepes fra kai, sier innsatsleder Knut Slartmann til NRK.

En russisk tråler brenner i Breivika havn i Tromsø. Foto: Jørn Inge Johansen

En båt med vannkanon er nå i Breivika for å bistå. Et stort område er stengt av, inkludert den nærliggende Breivikatunnellen. Politiet oppfordrer folk til å holde seg unna området.

Ingen alvorlige skader

Ingen av de 29 som var om bord i båten fikk alvorlige skader.

– Vi har to inne til observasjon nå. Alle de andre var bare inne for en sjekk, og ble skrevet ut rimelig raskt, sa pressevakt ned Universitetssykehuset i Nord-Norge, Jørn Resvoll tidligere i dag.

NRK har ikke lykkes med å få kontakt med det russiske rederiet som eier tråleren, eller Holm Shipping, som er rederiets agent i Norge.